khistorydata/jeongjo-sjw-relations huggingface dataset:
정조 5년 · 목
弘淳曰。醫官今玆入侍。詳察聖候爲宜矣。予曰。置之。予曰。觀刈時。卿獨見漏於行禮擧案中。故使出分提調。以卿隨班矣。樂性曰。伏蒙特敎。以參隨駕之列。尙不勝感幸矣。予曰。金奉朝賀又參觀刈之班。旣貴且異。金魯鎭之繼差亞獻官。亦甚不偶矣。弘淳曰。果然矣。予曰。今日右相何不入來耶。樂性曰。昨日回還時。倅發寒疾。尙未得差。故未能入來矣。予曰。 慈殿進御人蔘。每以十貼式製入。故常多餘儲。當以日次製進。未知如何。弘淳曰。製入湯劑。不以日次煎進。則似有餘儲而連不進御者。 王大妃殿氣候。近益差勝而然乎。予曰。近則果有差勝之節矣。樂性曰。十貼製進之材。不爲排日煎進。則當此夏霖之時。必有埃墨之慮。每以五貼製進。恐宜矣。吳道炯曰。湯劑必以五貼爲限。而日次進御之時。輒以醫女進之似好矣。予曰。左承旨右承旨入侍。徐有防趙時偉進前。予曰。政院事近益駭然。都承旨則新入政院。事或生疏。無或爲怪矣。昨日擧動時。年少承宣。以槍劍將之不卽許入作門。深以爲怒。躬不進奏。替使都承旨以爲陳達。事極乖當。判府事第聽昨下備忘記。時偉讀奏。予曰。先朝甲子年。始成班次圖。而今此班次圖。參酌舊圖以成矣。今以挾輦將之或許入或不許入。作爲深怒。至於奪牽夫拔體箭之境。而使都承旨以爲替告者。事其成說乎。弘淳曰。都承旨之先爲陳達。以其一院之長。故似或然矣。予曰。該承旨。曾於他事。擧皆善奏。而今於此事。諉於不知事之都承旨。言其罪過。在於他承旨。而不在於都承旨矣。年前設置宿衛所時。只以承史隨駕。而今此班次圖成出之後。似當如圖次以行矣。弘淳曰。隨駕班行。必以此圖定次。則似甚好矣。予曰。都承旨則擧皆知這裏事矣。若以挾輦將之不爲許入。作以爲罪。則雖或請罪。未爲不可。且通于兵房承旨。以爲寘處。亦或宜當。而今於扈駕行軍之中。以致猝捽曳之擧。仍言于該大將。使之除汰。尤爲怪駭矣。伊時事狀。左承旨亦爲直陳無隱。有防曰。臣亦有犯。不敢仰奏矣。予曰。承史之出入。不在於節目中。而槍劍將之如是擧行。可謂據法。若以有傳敎爲言。則固當退步。俟後稟處。似或可也。而卽此拔箭捽下者。抑以先許入後不許入爲怒耶。其所損體。可謂極矣。弘淳曰。槍劍將。臣亦謂執法。而今此下敎。實出於優容警責之意矣。予曰。雖是近密之臣。若犯罪科。則固不容貸。而何敢如是違犯乎。此承宣雖曰年少所致。無論一事二事。馴致此習。則有關後弊。其時委折。左承旨必爲詳奏。有防曰。左副承旨則誤認而以下輦時。例有承史入侍之事。故將入衛內之際。見阻於槍劍將。而其所冒犯。果如是矣。小臣則奉審還入時。亦被槍劍將牢拒之事。故亦有捽下之擧。惶隕之極。更無所達矣。予曰。槍劍將。謂有 先朝受敎。以法牢拒。則何可如是。揆以事面。亦關師律。今此下敎。旣非深責。便是恩敎矣。弘淳曰。聖敎至當矣。予曰。其時陪隸之往復作拏者。卽速問名以奏。
정조 5년 · 강
命醫女有闕者。針線婢中。隨其可合啓差。
정조 5년 · 목
藥房都提調鄭弘淳啓言。向來尙衣提調鄭民始。以針線婢。勿爲擧論於內醫女事。陳請蒙允矣。近來外醫女中。絕無可合抄定者。今玆若一切勿論於尙方所屬。則其勢末由。目下有闕未補者。亦至三名。臣意非欲就其中全數抄定。依前事例。隨其可合。勿拘啓差。恐合事宜。故敢達矣。從之。
정조 5년 · 강
命宣傳官講射處所。以春塘臺爲之。
정조 5년 · 강
命明日次對出令委折。招問該郞以奏。
정조 5년 · 목
敎曰。凡殿座日。內而視事頉稟。外而各廢坐。自是應行之例。況於明日試射與講焉。出臨春塘臺。又有試官。不可謂內試射。特以省弊之意。但除侍衛。次對之依例來會。前例然乎。此皆浮文。旣寓存堂陛之義。而本司亦是統率百司之地也。拔例出令。實爲慨然。必是郞吏不卽提告之故委折。招問該郞以奏。
정조 5년 · 강
命槍劍把摠李宅永。哨官吳道容。更爲捧供以聞。
정조 5년 · 목
訓局啓言。槍劍把摠李宅永。哨官吳道容。拿入嚴問。則 元陵幸行時。伏奉三層作門之下敎。雖大臣重臣。嚴防不許矣。至於今番。則禮房承旨入侍之傳命。咫尺親聽。故未及周思。果爲許入。及至挾輦之列。終爲見阻。祗受標信後許入。乃於他承旨入侍時。據理防塞。則責之以衛內牽馬。捉去牽夫。而仍令院隸拔箭。至於槍劍軍毆打事。爭詰相推之際。戰笠或脫落而已。實無毆打之事矣。吳道容所告內。初許禮房承旨入去。咫尺親聽入侍之傳命呼唱故許之。而見阻於都監挾輦軍。袛受標信然後許入。他承旨入來嚴防。則院隸以承旨分付。招下馬以來云。答以領兵侍衛。不得下馬。乃是軍法云。則院隸執捉下馬。而至於槍劍軍毆打。戰笠脫落而已。實無被打之事云。敎以。承宣之發怒於槍劍作門之拒入。多縱院隸。毆打槍劍軍。至於脫落戰笠奪器械之境。一軍皆知。十目難掩。則此草記中但曰脫奪。終諱毆打。何其巽軟之甚也。被打幾人。打在何處等種種事狀。更爲嚴問捧供以入。至於挾輦軍將官之許令騎馬。自有 列朝受敎。蓋挾輦將官。步時常多之故。所騎無牽則馬逸爲慮。以是有是法典焉。承宣之屢聞駭該將官法典之說。而漫若不知。勒令奪牽。無異於年少宗班儀賓。怙勢作弊之擧。不料堂堂淸班。有此駭擧也。其時光景。必不止於如斯而已。捧招之糢糊。亦係紀綱。更爲捧供以入。
정조 5년 · 강
命訓將。勿待罪退去。
정조 5년 · 목
訓局啓言。依草記批旨。更加嚴問。則終不直告。只以三名陳告。旣不得詳細取招。伏承嚴敎。惶恐待罪。敎以。卿則勿待罪。日已晩暮。且有明早來待之命。伊時更査次。卿姑退去。將官軍卒。亦令明日拿致以待。
정조 5년 · 강
持平李延伋陳疏自引乞遞。兼附懲討。尾陳先正臣宋時烈墓道碑事。賜批。
정조 5년 · 목
疏略曰。臣向於闋制之初。遽承 實錄編修官之命。又歷騎郞。移拜正言。時則國榮懲討之事急。未免章皇出肅。乃者郊館陪扈之日。以騎郞罪過。未卽執奏。至承特遞之聖旨。今又承柏府除命。以臣情勢。何敢冒出乎。亟命鐫遞。嗚呼。國榮之千罪萬惡。不可殫記。德相罪案四字凶言。卽一國榮沮遏大計之意。則得罪名明義。誠如聖敎。臺臣之竝請嚴鞫。烏可已乎。伏願廓揮髡斷。亟降明命焉。抑臣有一言仰陳者。年前先正臣宋時烈墓道之立碑也。聖上親製其碑文。又親書其石面大字。我聖上崇儒重道之意。孰不欽仰。而國榮之自書御製文字於御墨煌煌之後面者。具放恣無嚴之罪。固已不可盡言。而況當逆節盡露之後。尤不可一時仍置。臣謂分付道臣。國榮筆跡。使之劃卽刊落。御製文字。自上特命改書宜矣。批以。上款言已悉矣。下款碑陰事。今以人臣之書之。作一罪案。未知其稱當。若此則奉敎書之法。葦之可乎。照則末句中御製文字。自上特命改書云云。使予自書之謂耶。抑謂誰可書之乎。爾其勿辭。從速察職。
정조 5년 · 강
右議政李徽之箚辭錫馬之典。賜批。
정조 5년 · 목
批以。獻官賞典。非作于今。卿其勿辭焉。朝者起居。聞以病未赴云。方切悶念。又何爲引也。惟冀安心善攝。仍命遣史官傳諭。
정조 5년 · 강
領議政徐命善陳箚請勘。賜批。
정조 5년 · 목
箚略曰。卽伏見備忘記下者。以次對之循例擧行。誨責截嚴。臣於是惶懍 震越。不知所措。明日親試之命。晩始承聞。早朝已出之令。未及還停。是臣昏憒之致。玆將短箚。仰請威罰。伏乞亟命攸司。重勘臣罪。批以。俄所云云。寔出無歉隱之意也。且欲警末路含噤之風。望在益奮。辭胡過遜。卿其安心勿辭。卽起視事。仍命遣史官傳諭。
정조 5년 · 강
命今番觀刈儀注節目。詳載本閣日記。
정조 5년 · 목
敎曰。今番觀刈之禮。係是修述之擧。閣臣旣皆入參。侍待筵話出本。竝與儀注節目樂章。參班諸臣姓名。勞酒節次。及所刈麥宣賜等事。而詳載本閣日記。以備後來博考之資。
정조 5년 · 목
予曰。科次今將竝行。試官同爲入侍。予曰。政院事。近甚怪訝。凡有特敎。無論事之大小。置之相忘之域。終不擧行。是何故也。承旨金文淳曰。臣等果致忘域。不能擧行。實深惶悚矣。予曰。職在近密。不遵令式。雖施譴罷之典。實無所惜。大抵新錄人。或有數三年不付職之規。蓋其重修史之意也。旣有傳敎申飭。則政院固當奉行。而今此玉堂呈辭。循例捧入。是豈成說乎。都是不操心之致。卿等亦知故事否。第聞館規。則丙申年。果有出六翰林。而以修史之未畢。旣付館職。旋卽見遞矣。領議政徐命善曰。故判書朴文秀。替修之史。雖未訖役。原史先已修納。故位至重臣而行公。且金夏材。修納史記後。始乃行公於館職矣。予曰。在前出六之翰林。雖有付軍銜之事。辛卯大臣擧條出後。仍爲定式施行矣。考其法例。若是斑斑。而今此承宣。皆以不知仰答。此豈成說乎。承旨亦是玉堂久任。而旣經數次瀛錄。則安有未諳之理乎。此莫非只有躁進之心。而慢於奉職之故也。卿等所見果何如。命善曰。果不善擧行矣。予曰。政院之視諸法令。有若弁髦。抑又思之。益覺怪駭矣。命善曰。一承旨之總察各房。亦是難行之事矣。予曰。都承旨則初不知同副之承批與否。或緣處在他所之故。而政院之不相與聞。亦甚可怪矣。予曰。平安道民家之漂沒。旣屬可怪。而言念民狀。不勝矜悶矣。命善曰。大同門外。素多卑下。或値水災。則常有漂沒之患云矣。命善曰。昨下傳敎奉覽。其所恤典。以本道使之擧行便宜矣。予曰。又有昨下傳敎。卿其見之乎。命善曰。敬覽矣。予曰。觀此下敎。可知其恩威竝行矣。向來趙時溥。俾令付職。以參於東宮問候之班矣。命善曰。果然矣。予曰。吏判卽是洪家之門長。而若有申飭。則寧或如是。前亦有以四寸之親而行公者矣。命善曰。趙時溥旣有行公。則洪守榮之牢執不肅。怪駭矣。予曰。 慈宮親屬。只有守榮一人。而今此除拜一命者。專由於同參問候之班。言其事由。則亦有所重。渠何敢一味逡巡乎。命善曰。尙不行公。全昧體段而然矣。戶曹判書鄭尙淳曰。昨日所下傳敎。以五六年內由用版紬。使之懸錄以入。而考其所用。則丙申一同三十疋。乙丁酉三十五同。己亥庚子。初無所用矣。予曰。丙申以後。 慈殿 慈宮所進用。而其數夥然。此後則依尙衣院進排例爲之也。尙淳曰。本曹氷丁。必有中官手本然後。可以進排乎。予曰依此爲之。予曰。宣薦取才設行乎。兵曹判書李性源曰。明當爲之矣。予曰。本曹貯闕。方有幾窠乎。性源曰。只有二十窠矣。予曰。當窠中。必以可用人差出。而無得踰次也。性源曰。西北武士。當差各一人。而至於六道。則無以分排矣。予曰。卿其從好爲之。命善曰。兵批窠闕。若是太略。與吏曹相議。推移以用好矣。予曰。吏批時闕爲幾窠乎。命善曰。姑未知爲幾窠矣。予命御史李益運進前。予曰。仁川訟情果何如。益運曰。招問兩隻。則新溪君家掘移事。當以依道啓施行。而金奉朝賀家。請買山地事。果有往來牌子矣。予曰。山地形止何如。益運曰。山之左右。皆是新溪君兄弟之冢。而奉朝賀家置冢。在於其後。蓋居民之必欲李冢之掘移者。以其家與冢之相近故也。予曰。置冢在於何年耶。益運曰。奉朝賀遭兄嫂喪時。置標云矣。予曰。旣是李山。則大臣置冢時。興溪君何不禁斷乎。益運曰。似是力不相適。故姑令置之矣。予曰。營葬時塡壙事。果有是否。益運曰。此則已悉於營題矣。予曰。冢與民家。相距幾何。益運曰。遠者爲七八十步。近者爲十七步矣。予曰。金貞漢果有所犯乎。益運曰。貞漢之假托大臣。中間作奸。果如所聞。而事係大臣。故不得請勘矣。予曰。大臣旣無所言。則何敢中間鑄張乎。事甚痛駭。必勘其罪然後。在大臣亦有光明矣。命善曰。聖敎至當矣。寧與大臣而有訟隻之稱乎。此亦事係變怪矣。予曰。卿言果是矣。李益恢果侵虐居民乎。益運曰。果然矣。予曰。差遣御史之時。或以年少。不無爲慮。觀此書啓。果善爲按覈矣。判尹金熤曰。金貞漢。以傳敎勘律乎。予曰。以筵稟書出也。予曰。洪守榮。殿座未罷前。卽爲肅拜事。連爲催促。予曰。守榮地處。與他有別矣。今此除拜初仕。屢飭不出。此亦紀綱所在。焉敢若是。今又不出。則吏判旣是門長。當有論責。以此意嚴明分付。予曰。領相亦觀考試。予曰。諸試官各言可否。徵之曰。今番所作。俱無疵病矣。三上一鄭東逡。三上金載瓚洪履健。三下洪仁浩等。以次出榜。予曰。抄啓文臣。欲爲付錄。果何如。命善曰。聖敎誠好矣。予曰。金載瓚講義居魁。製述居第二。深用嘉歎。以記注言之。無出其右。向日摛文院講義所撰。卿等見之乎。命善曰。臣果見之。而實是稀才矣。予曰。金載瓚講製輒魁。可謂通才。而鄭東浚之製才。徐龍輔之講義。亦甚可尙矣。命善曰。果然矣。予曰。實錄何當告完耶。徽之曰。十餘日內訖役矣。予曰。洗草宴。今月內當爲之耶。徽之曰。來月當設行矣。民始曰。頃承 懿昭墓奉審之敎。而今直藥院。有難擧行矣。予曰。從後爲之好矣。內閣提學兪彥鎬曰。本閣貶坐。當爲設行。而一提學尙不上來。丙申年雖無一員而開坐。此是謬例矣。予曰然矣。弘文館貶坐。何以爲之乎。直提學沈念祖曰。聞徐命膺言。則應敎以下。盡爲進參。而本館古錄。則崔昌大撰出。李宗城增演云矣。予曰。藝文館春秋館貶坐。久不設行。蓋褒貶單子。呈于政院。卽古例矣。念祖曰然矣。
정조 5년 · 강
命關西馬兵試取。節目施行。
정조 5년 · 목
領議政徐命善啓言。平安監司金華鎭狀啓以爲。馬兵試取時擧行條件。開坐于後。令廟堂稟旨。指揮定式爲請矣。節目磨鍊。極其詳備。依此施行事請分付。從之。
정조 5년 · 강
命嶺營需用不足。自朝家充補給代。債錢收刷。參酌擧行。
정조 5년 · 목
領議政徐命善啓言。卽見慶尙監司李文源狀啓。則本營債殖。竝爲停罷。以債利需用者。更爲減削。而不得不給代者。爲一萬九千八百二十兩。前啓所陳別備條外華山租條耗作錢外。其所不足。以射軍奴木代米及南倉錢半留條。每年取耗以用。蒜山監利錢。姑母山城米。華山別備太。移錄於防債條。其餘則以營耗充補。而本錢收捧。不必以什一爲定。十年爲限。次第收刷爲宜。請令廟堂稟處矣。未盡停殖之債。幷旣停殖。則惠已均矣。未盡剋減之需。益加剋減。則用又節矣。其中充代者。則只要句管之推移。營閫需用之不足者。自朝家充補給代。雖非正當道理。而今於再啓後。有難靳持。竝依狀請許施。本錢收捧事。付諸道臣。參酌擧行。營各庫則非朝家指揮者。而南倉債錢。隨其所捧。着意典守之意。請分付。從之。
정조 5년 · 강
命京外蕩債給代。一切防塞。
정조 5년 · 목
領議政徐命善啓言。勿論京外。殖利之法。自古有之。近來民習漸渝。奸計百出。給債之政。稍過年數。則其中足可備納之類。亦生僥倖之望。憑藉族懲之說。恐動坌起。竟至於登聞。旣聞民弊之後。不得不許令蕩債。其代。則左右搜覓。艱辛充給。揆以國體。萬萬屑越。復有蕩債給代等云云。則不可不一切防塞。亦不可無嚴加重究之道。請以此申飭。從之。
정조 5년 · 강
命節使。以謝恩兼冬至使差出。
정조 5년 · 목
領議政徐命善啓言。節使今月差出矣。使名。以謝恩兼冬至使差出之意。請分付該曹。從之。
정조 5년 · 강
命李益恢依律科治。金貞漢各別科罪。
정조 5년 · 목
判尹金熤啓言。仁川府按覈御史李益運書啓回下。而宗臣家葬地掘移事。依道啓施行爲請矣。自臣府行關本道。使之擧行。而李益恢依律科治之意。一體分付。金貞漢則假托大臣之言。居間鑄張之狀。殊涉可駭。請令本道。各別科罪。從之。
정조 5년 · 강
命翰林修史。各別申飭。
정조 5년 · 목
領議政徐命善啓言。頃以陞六諸翰林。催促修史之意。陳達蒙允。已至屢月。尙無動靜。殊甚未安。請更加嚴飭。不多日內修納。敎以。各別申飭。
정조 5년 · 강
罷承旨金文淳李敬養徐有防金尙集兪恒柱職。
정조 5년 · 목
敎曰。次對詣閣閤遲滯遲滯。承旨越捧十等。又敎曰。入侍諸承旨奏語。專事自明。甚至昭在之飭敎。曰以不知。近密之臣。忽於奉法如此。具僚何言。諸承宣做錯。或不無異同。不必區別。幷罷職。前望單子入之。又敎曰。承旨詣閤遲滯。當該院吏。令攸司科治。
정조 5년 · 강
以李在學沈念祖鄭志儉趙時偉金宇鎭爲承旨。前望也。
정조 5년 · 강
召見承旨李在學趙時偉金宇鎭于㴠仁亭。
정조 5년 · 목
予曰。趙時溥今在何處乎。在學曰。今已作故矣。予曰。豐原有嫡長孫乎。時偉曰。方有趙完鎭趙應鎭從兄弟矣。子曰。洪守榮今已除職。事無異同。其中年至者。除其一命。以參問候之班。極甚爲宜。分付該曹。待窠差出也。予命 永禧殿參奉洪守榮入侍予曰。久而見汝矣。 慈宮問候。見今爲急。爾退閤外。待下敎入來也。予曰。昨今傳敎★(車+丑)持入。宇鎭讀奏訖。予曰。傳敎中云云故相家。承旨知之乎。字鎭曰。未能知矣。予曰。此指故相李頤命也。今此洪守榮之除拜初仕善爲矣。且有豐陵子孫錄用之敎。承旨聞之乎。宇鎭曰。臣果得聞矣。予曰。此家在予爲四寸親。而近來候班。初無一人進參者。事未成說。故有所下敎矣。宇鎭曰。聖敎誠然矣。予曰。近聞完伯。以屢下飭敎。用心太過云。故昨日傳敎。果下寬恕之敎。其於待罪狀啓。以勿待罪下諭也。予曰。領府事箚子批答。果何如云耶。予則以爲所辭過矣。宇鎭曰。昨承恩批。今奉下敎。不勝惶感。而故相臣南九萬。曾有辭避之疏矣。雖不得三字銜。區區一念。切欲遞免。故有是呈箚矣。予曰。予不當亟許所請矣。予曰。新溪君家掘移事。果已發關。李益恢之罪狀。亦令勘律乎。卽問該府以來。予曰。弘文館貶坐。考諸典禮。則大提學主管。提學副提學次之。應敎以下。皆不考績云。豈以名官而置之乎。宇鎭曰然矣。
정조 5년 · 강
命洪守榮申飭傳敎還入。以丙申九月改書。
정조 5년 · 목
敎曰。昨日洪守榮申飭謝恩傳敎還入。丁酉九月。以丙申九月改書出。
정조 5년 · 강
重推吏曹判書洪樂性。
정조 5년 · 목
敎曰。均是戚家。切是四寸。而承侯所重。又有趙時溥之所無。則昨今飭敎如許。而渠以微官。迄不謝恩。此亦紀綱所在。時溥何爲而忘私赴公。此人何爲而一味逡巡乎。至若時溥之甲乙以前出仕事。況是兄弟之間。而此則猶欠襯似。雖不提譬。大抵若知所重。該曹豈可不飭。況判堂齒爵。爲一門之長。趁不促裝入送。揆以分義。萬萬寒心。兼吏曹判書洪樂性。爲先從重推考。更下促敎。徒涉屑越。政院知悉。
정조 5년 · 강
重推承旨李在學。推承旨趙時偉沈念祖金宇鎭鄭志儉。
정조 5년 · 목
因修撰鄭淵淳初度呈辭。敎以。年前旣引古例。新錄後。時任玉堂。無得一時竝欲圖遞。不但已有飭敎。至於辭單。尤與辭疏有異。是政院使之勒遞也。此等微事。成命未幾。視若蔑如。然則他事奚言。當該捧納承旨。從重推考。在院不言承旨竝推考。此呈辭勿施。
정조 5년 · 강
都承旨嚴璹上疏自引。賜批。
정조 5년 · 목
疏略曰。因修撰鄭淵淳呈辭捧入。旣承重推之命。繼而僚員一時竝被特罷之威譴。臣於是不勝惶恧。臣連在藥院。凡院中事。雖無所與聞。而至於諸臣之呈告。以臣身在闕中。故必須往復於臣而進退之。今此儒臣之辭單。未審飭敎之至嚴。許其捧納。罪實由於臣。何敢冒居於職次乎。亟許鐫削臣職焉。批以。往復不若不往復。使卿不知復舊事之敎故也。勿辭行公。
정조 5년 · 강
兵曹正郞李益運上疏自引。賜例批。
정조 5년 · 목
疏略曰。忽承仁川按査之命。畢竟僨誤。臣固自料。而就觀大臣箚辭。有若臣架鑿抉摘者然。臣不勝瞿然。第按査之體。以彼此文跡及各人對辨之言。以爲憑信。則臣何嘗有所愛惡。而做出題外無實之語哉。然大僚之箚。若是章皇。此臣識昏聽謬。不能事事之致。到今私義。有不敢冒進者。伏乞亟治臣罪焉。批以。爾其勿辭入待。
정조 5년 · 강
命承旨嚴璹。卽爲牌招。
정조 5년 · 목
敎曰。疏批已下。今無引義之端。且於年前。取考登瀛錄及堂后日記。自萬曆以後。至于 先朝初。膺是錄者。不啻幾百人。元無自錄成日作窠付銜之例焉。間有數日後差除者。其例絕無。過數朔或經歲後始拜者。十之七八矣。又考 肅廟朝日記。時任玉堂。欲得以新錄引遞。明有文蹟。以是予亦遵此。果有云然之飭敎。此奚但修述古事之意而已。抑亦息競止躁之一端故耳。伊後未過一二錄。政院便以飭敎。歸之弁髦。竝與定式之敎。而不使知申知之。此知申十年後。近始入院。則安知近年下本院之敎乎。不徒此事爲然。向聞知申言。院中凡事。輒多不知云。蓋僚員與下吏。元不關由故然也。若此而但於勘罷之時。獨以長僚。首當其咎。是豈朝家綜核之政乎。都承旨卽爲牌招察任。此後院僚。復有如前之習。當隨聞有別樣警飭。各別知悉。
정조 5년 · 강
命抄啓文臣。依史局例。褒貶勿參。
정조 5년 · 목
敎曰。抄啓文臣。勿論參上參下。實職軍銜。一依史局例。褒貶勿參事定式。仍卽知委。竝令知悉。
정조 5년 · 강
有政。吏曹參判金夏材進。
정조 5년 · 목
以李敬玉爲大司諫。兪漢緯爲連山縣監。趙時俊爲同義禁。趙城鎭爲修撰。
정조 5년 · 강
命修撰望筒勿施。更爲擬入。
정조 5년 · 목
因修撰望筒。敎以。朝者下敎。特言其舊錄時任人之一時竝遞爲不可也。且政院之不有飭敎。辭單循例捧入。亦涉駭異之故。又有云然之敎矣。新錄之後。忽以舊錄擬入。實莫曉其故也。除非未修史四翰林。在外任兩守令。尙有可擬之人。此望筒勿施。更爲擬入。
정조 5년 · 강
命入侍命下後。誤傳掖隸及院吏科治。
정조 5년 · 목
政院啓言。入侍命下之後。司謁誤傳。當該司謁。不可無警。而本院請推外無他罰。何以爲之。敎以。掖隸之罪。令司謁科治。又敎曰。承旨詣閤遲滯。當該院吏。令攸司科治。
정조 5년 · 강
命時囚黃泰彥議處。劉仁默等放送。
정조 5년 · 목
義禁府啓言。靈巖前郡守黃泰彥原情。泛稱遲晩。請刑推得情。敎以。除刑推議處。又啓言。中官劉仁默。咫尺出入。不能敬愼罪。杖八十收贖。奪告身三等。私罪施行。敎以。付過放送。又啓言。兵曹佐郞李亮載原情。泛稱遲晩。所當請刑。而曾經侍從。請除刑推議處。敎以。分揀放送。又啓言。舒川前郡守權熻原情。泛稱遲晩。所當請刑。而曾經總郞。請除刑推議處。敎以。此囚素知其勤幹。今番所犯。亦與不用意護送有間。船隻臭載。非止一次。終始推諉。有關紀綱。以是之故。見任旣被狀罷。更加勘律。或涉過當。付過放送。○敎曰。時囚罪人金德鋧金長壽。分揀放送。
정조 5년 · 강
召見承旨李在學及輪對官于㴠仁亭。
정조 5년 · 목
予曰。李養鼎尙不肅謝。頃以罷職事。欲爲引義而然乎。其委折問啓也。在學曰。果有實故。俄有往復政院。而姑未肅謝矣。予曰。然則問啓置之也。校書博士金興弼進前。予曰。校館若移闕外則何如。興弼曰。如是則好矣。予曰。藥房提調入侍。予曰。昨因洪守榮之進候。以致 慈宮之慰悅。是甚欣幸矣。都提調鄭弘淳曰。果然矣。予曰。向來趙時溥出任也。洪奉朝賀果有筵稟。以參問候之班。今玆守榮。較彼時溥。亦有差殊矣。提調鄭民始曰。果如聖敎矣。予曰。傳敎中故相臣三字。卿其知之乎。民始曰。未能曉然矣。予曰。此則請李頤命事也。弘淳曰。 王大妃殿進御湯劑。至明日煎進。則當爲五貼。何以爲之乎。予曰。明日更爲入稟也。予曰。領府事之辭巽。極涉過矣。弘淳曰。自明日連赴貶坐云矣。
정조 5년 · 강
命罷職承旨敍用。副提調申飭仕進。
정조 5년 · 목
敎曰。不過非怒之警。政院之因此止鬧無期者。亦所當念。昨日罷職諸承旨敍用。副提調違牌。勿爲呼望。申飭仕進。
정조 5년 · 강
遞承旨趙時偉沈念祖金宇鎭鄭志儉。以金文淳李敬養徐有防金尙集代之。
정조 5년 · 목
敎曰。應避承旨竝許遞。前望單子入之。待下批亦卽牌招察任。又敎曰。閣院劇務。自多相妨。直提學沈念祖本職許遞。又敎曰。承旨前望單子入之。
정조 5년 · 강
命校書館。闕外移設。
정조 5년 · 목
校書博士金興弼啓言。校書館與內閣相距稍間。凡於擧行之際。多有相妨之端。今於闕外。適有可合家舍。卽令移設宜矣。從之。
정조 5년 · 강
命前參議趙時偉。仍任前職。
정조 5년 · 목
敎曰。貶期只餘數日。堂上不可不備員。前參議趙時偉仍任前職。判堂之病。如獲可强之勢。及期考績事。自政院各別嚴飭。
정조 5년 · 강
召見直提學沈念祖鄭志儉檢校直閣金宇鎭于㴠仁亭。
정조 5년 · 목
予曰。若非大殿陳賀。則閣臣似不當進箋矣。志儉曰。似然矣。予曰。誌文已撰乎。宇鎭曰。今方撰述矣。念祖曰。新印册子。今望前。數十件先爲封進。而此是內閣鑄字初印之役。其於封進時。當以進書儀擧行乎。予曰。必依封進時例擧行也。念祖曰。進書處所。以何處爲之乎。予曰。以暎花堂爲之。
정조 5년 · 강
宗廟秋享時。省牲省器。命躬行。
정조 5년 · 목
因禮曹啓稟。敎以。謹當躬行矣。
정조 5년 · 강
直提學鄭志儉疏辭新除奎華之任。賜批。
정조 5년 · 목
批以。久淹於通擬之後。莫爾若也。爾其勿辭。斯速仕進。
정조 5년 · 강
飭內禁衛取才及武臣朔試射禁軍都試。
정조 5년 · 목
兵曹。以宣薦內禁衛取才時。三技以上單子。書入啓。敎以。大抵近來武技。全不成樣。雖以今番取才別單觀之。鐵箭三矢俱過百步者。堇是五人。至於柳葉箭入格者。只是一人。片箭騎蒭等技。稱是焉。未取才之類。攻業想或不惰。而無形猶如許。則已取才已付職之類。便棄諸技。可推而知。此等事申飭。卽是本兵之責也。況今自春徂夏。內而三廳。未試各藝。外而五營。停射嚴操。若此之除。易致抛置。以此意令諸武弁知悉。無論祿官與軍伍。一味荒怠爲事。則從當有考勤慢之擧。勿以廢坐爲說。俾各着意肄習事分付。武臣堂下朔試射與禁軍都試。亦當徐察渠輩勤慢。待秋間如例設行。一體措辭嚴飭。且念都政不遠。別取才入格者。若以不鍊武技之人。有苟充之弊。雖於除職之後。合試能否。斷不可已。亦令知悉。禁御騎士取才。安保其若初定式時也。方欲摘奸。今玆先甲之敎。出於期無犯之意。亦卽申飭各該營也。
정조 5년 · 강
命北關禜祭設行後日候。道內農形陸續狀聞。
정조 5년 · 목
因咸鏡監司鄭元始雨澤狀啓。敎以。昨於兩西伯狀啓。有回諭之命矣。續見卿狀辭。初二日之雨大霔。禜祭亦已設行云。言念農事。極甚悶慮。伊後雨勢。果有收霽之望。而列邑雨水多寡。漂沈與否。亦皆一一報來乎。卿其先自營下日候。以至道內農形。而隨聞見。速卽陸續狀聞事回諭。
정조 5년 · 강
命實錄廳監印郞廳。明朝來待。
정조 5년 · 강
有政。吏曹參議趙時偉進。
정조 5년 · 목
以金翊休爲獻納。
정조 5년 · 강
召見監印郞廳柳誼洪明浩于㴠仁亭。
정조 5년 · 목
予曰。印役何當告訖乎。誼曰。五六日間畢役矣。予曰。何其太遲也。明浩曰。霖雨妨工。匠人亦乏。故如是尙稽矣。予曰。先爲印出者。以爲粧䌙何如。明浩曰。或有誤字。不得粧䌙矣。予曰。卷數當至幾何。明浩曰。至八十餘卷矣。予曰。念後當行洗草宴乎。明浩曰。告完後可以設行矣。予曰。擇日以何處擧行乎。明浩曰。封進及藏史庫日子。以本廳擧行。洗草日子。以春秋館定行矣。予曰。洗草宴何以爲之乎。明浩曰。春秋館例爲擧行。而今無翰林。有難相議矣。予曰。金載瓚李集斗。方在別兼春秋。使之擧行。予曰。洗草宴。以何處爲之乎。明浩曰。洗劍亭設行矣。予曰。實錄開局。今至四年而告成。極甚多幸矣。洗草後。有謝箋乎。明浩曰。姑未考見矣。予曰。堂郞賞典。隨其仕進日子。以爲分等乎。明浩曰。似然矣。
정조 5년 · 강
命實錄奉安史庫。念後推擇。
정조 5년 · 목
敎曰。史局印役。今已就緖。雖於望後。足可訖役。而以校正堂郞之未及分校。爲遲滯之端云。且聞史郞言。粧䌙後校看。亦有前例。今用此例。無所不可。實錄奉安史庫日子。必於念後推擇。至于洗草宴。而皆於今月內。涓吉事分付。
정조 5년 · 강
召見前直提學徐浩修直提學沈念祖于㴠仁亭。
정조 5년 · 목
予曰。八子百選粧䌙。何當畢役乎。浩修曰。御覽件明日封進。而頒賜件望後封上矣。浩修曰。時原任閣臣。當爲進參乎。予曰。校正堂郞及監印官。竝爲進參。奉朝賀及禮曹判書。亦爲來參。二直提學兪彥鎬。一體參班。前待敎二人。應參侍臣參班。而直閣方在受由中。勿爲來參也。浩修曰。若有御製。則以朝服參班。而今無御製。似當以黑團領進參矣。予曰。可也。浩修曰。鄕本書籍下去後。當狀聞封上乎。予曰。依此爲之。卿何當下去乎。浩修曰。 長寧殿修改日子。以今二十一日擇定。將以十九日下往修改後。卽欲上來矣。予曰。軍器當下送本府。卿其親審其不失火處。以爲藏置也。浩修曰。北新庫與民家稍間。可合藏置矣。念祖曰。安寶一節。欲爲仰稟而未果。何以爲之乎。予曰。猝難鑄出。以木刻成似好矣。念祖曰。若以鍮鐵鑄出。則不費五六日矣。予曰。以刻成或有缺傷之慮。以鍮鑄印。亦無妨矣。予曰。抄啓文臣鈍通人。盡爲抄出。更加諄繹。則尤當有效矣。念祖曰。日前以館儒之月三講。有下敎。此亦遵古例之事。而亦不無有效矣。予曰。到記之法。旣嚴且重。而近來儒生。每以當日進參。入於到記之中。是亦無實矣。念祖曰。果然矣。予曰。圓點科。復設一經講何如。念祖曰。若復講制。則可以得實才矣。予曰。 先朝行此講法。幾至七八年。或先講後製。或後講先製。而其時廷臣。盛稱美制。蓋此法出於 宣廟朝。而先正臣趙憲。採倣中朝故制。以爲遵行之事矣。念祖曰。圓點科。臣亦觀光。而果有專一經之效矣。予曰。復設此講。則儒生或以爲難耶。念祖曰。其在勸課之道。儒生輩有何更言乎。予曰。廣問便否後。設行好矣。念祖曰。不必廣詢。惟在上斷而行之矣。予曰。古亦有賺盡英雄盡白頭之語。今玆春秋到記之數。多不過數百。或至百餘人。是何故也。念祖曰。近來罕設科試。故若是太略矣。予曰。老儒之決科者。纔付仕籍。末乃未沾斗祿。是甚可悶矣。念祖曰。果然矣。予曰。抄啓文臣之設試製講。可觀前進之效矣。念祖曰。設施之初。或以爲難。而今則漸有開進之工。故皆知爲榮選矣。予曰。予無馳騁畋獵之娛。而今以奎章閣。作一美制。以圖作成之效。此蓋自在春宮。已有所經營者矣。念祖曰。今玆設置。實是人才作興之所矣。予曰。今此邦慶。惟日跂待。而卽是 三宗血脈也。來頭桂坊。當擇人授任。有誰可合人耶。念祖曰。朝野之中。豈無其人。而今此下敎。出於垂裕後昆之意。不勝欽歎矣。
정조 5년 · 강
命進書。今十三日擧行。處所。以暎花堂爲之。
정조 5년 · 목
奎章閣啓言。新刊御定唐宋八子百選進上時。當以進書儀擧行矣。令日官推擇。則今十三日爲吉云。請以此日擧行。允之。敎以。處所。以暎花堂爲之。又啓言。進書時。檢校直閣金宇鎭。原任待敎徐龍輔鄭東浚。請牌招以爲進參。允之。敎以。如是草記甚當。此後時任苟簡之時。依此擧行。原任直閣待敎中。又無堂下。則原任陞資人。推移進參。
정조 5년 · 강
明日 奉謨堂。命展拜。
정조 5년 · 목
敎曰。近當移御之時。明日有奉審事。門路當由賓陽門。仍詣 奉謨堂。展拜而回。該房知悉。又敎曰。明日 奉謨堂展拜時。閣臣班。只以明日參班人入參事。內閣知悉。
정조 5년 · 강
命進書儀註。釐正書入。
정조 5년 · 목
因進書儀註。敎以。閣誌不過假令之故。儀節專無體格。此則付之該曹解事吏。使之梳櫛然後。可以成樣。以此本送于前一直提學。釐正書入。其餘儀註。次次釐正。前直[提:I-POSITION]學方帶宗伯。考出尤易。依此知悉。
정조 5년 · 강
配黃泰彥于金化縣。
정조 5년 · 목
義禁府啓言。靈巖前郡守黃泰彥照律。杖一百收贖。奪告身盡行追奪。徒三年定配。私罪施行。敎以。功減一等。又啓言。罪人黃泰彥金化縣。徒三年定配所。請依例押送。允之。
정조 5년 · 강
詣暎花堂。進書奎章閣。仍詣 奉謨堂展拜。
정조 5년 · 목
具翼善冠袞龍袍。乘輿出賓陽門。詣暎花堂。降輿陞座。原任提學徐命膺以下。行四拜禮訖。以次進伏。予命進書安寶訖。予謂兵曹判書李性源曰。都政何當設行耶。性源曰。待吏判病差爲之矣。○乘輿由宜春門。詣 奉謨堂。降輿入小次。少頃就版位展拜。仍奉審訖。乘輿由春塘臺。出靑陽門。入明政門。命禁軍別將徐有大進前。予敎曰。兩闕入直禁軍。久致勞苦。當試別取才。預習武技事分付。入賓陽門還內。
정조 5년 · 목
東南 關王廟告由祭。在再明也。
정조 5년 · 강
監印堂郞以下。施賞有差。
정조 5년 · 목
敎曰。監印堂上原任直提學徐浩修熟馬一匹面給。直提學沈念祖中鹿皮一令賜給。郞廳檢書官李德懋。校書校理成大中。寫字官安福臣。各兒馬一匹賜給。員役工匠等。令該曹。分等參酌施賞後草記。
정조 5년 · 강
命諸承旨越俸。蕩滌。
정조 5년 · 강
召見檢校直閣金宇鎭于㴠仁亭。
정조 5년 · 목
予曰。禁府徒流案。當出給該房。依昨年李亨元在院時凡例爲之事分付。日前諸承旨越捧。竝蕩滌事。亦爲分付。予曰。今年穡事。雖曰間有水災。而諸道中不被水害處。則可期大登云矣。宇鎭曰。兩西田多畓少。故一遇水災。則荒歉立辨云矣。宇鎭曰。奎章之寶。使曺允大書之。出給戶曹。使之卽速造入云矣。予曰。芸閣無五禮儀續五禮儀經國大典續大典板。故不得印出云。外方諸道有板處。印出四五件上送之意。行關知委也。予曰。藥房提調若坐直。入侍事分付。予曰。近來厭進之症。一向無減。甚可悶矣。卿其詳問於吳道烱。淸署調胃之劑。自今日煎入好矣。提調鄭民始曰。今年潦炎。挽近所罕。故閭巷間亦多此症矣。予曰。今番儀註善成。予甚爲喜。每當如此之時。該曹無一定之規。故輒致眩於擧行。寧不慨然乎。自今以往。則似無此弊矣。民始曰。今方收集各司儀註。將欲釐正矣。予曰。藥院事何如耶。民始曰。莫重御用蔘之見在無多。雖未知弊源之緣何。而其爲慨然則甚矣。方欲釐正矣。予曰。 奉謨堂制度草創。其在觀瞻。實欠尊敬之義。卿其相度便宜。繚築曲墻。以爲重事面尊觀瞻之地。而閣內。則造置架子。奉安御書好矣。民始曰。架子則當及今造成。而築墻稍待日後擧行何如。予曰。然則土役姑待日後。而架子則從近精造以爲奉安宜矣。
정조 5년 · 강
命各司還接。更定日子。
정조 5년 · 목
藥院提調鄭民始啓言。闕內各司。還接昌德宮本所。以二十日草記蒙允。而開月前遷移。不無掣礙之端。請待開月。更定日子。從之。
정조 5년 · 강
命加減六君子湯。自今日一貼式連爲煎入。榻敎也。
정조 5년 · 강
推洪忠監司李崇祜。拿處舒川兼任韓山郡守朴宗珪。
정조 5년 · 목
洪忠監司李崇祜。以綾州牧稅船。致敗於舒川地。仍爲拯米分給事馳啓。敎以。拯米太之不卽準數鉤出。由於自初推諉之致。誠有不勤董飭之責。卿則推考。該守令必以兼官之故。不能盡必而然。拿問處之。未拯穀物之色變味惡。業已料之矣。方農役民與勒給白徵。俱係弊瘼。數昨與湖南伯有旨。欲爲同宣。卽令撤拯。而猶未知事情之如何。原傳敎姑不頒布矣。狀辭果如此。法文有所據。卿其卽爲撤拯。已拯穀物之腐爛。下堪區別。姑勿分俵。報該曹或該廳。以爲從長區處之地。復若以此種種拔例。則幷與劣米分俵之法。而將至掃如矣。狀請之監司。難免重勘。一體知委事回諭。
정조 5년 · 강
命綾州牧稅米敗船。特爲撤拯。以除民弊。
정조 5년 · 목
因全羅監司朴祐源。綾州牧稅米敗船拯米事狀啓。敎以。朝於錦伯狀啓。亦有回諭者。調發農民。許多日廢務鉤拯。非但可悶。到今雖或盡數鉤出。味與色之俱變不堪食。必與舒川形止無異。特爲撤拯。以除民弊。不勤鉤拯之守令邊將。在所當勘。而此則猶有參恕之端。姑不處分。大抵船穀故敗。自有其律。豈爲經用而然也。誠以粒米皆出小民故耳。國無法則已。如今年臭載之奸情狼藉。而不覈首犯如律正法。法將何所施。卿其以此意知悉。嚴加窮詰。無或如前泛忽。待輸款具格狀聞事回諭。
정조 5년 · 강
給成川等邑漂頹戶恤典。
정조 5년 · 목
平安監司金華鎭。以成川等邑民戶漂失頹壓事馳啓。敎以。結構奠接之方。撫摩優恤之政。一依日前傳敎辭意。枚擧登聞。另加嚴飭邑宰。俾無一夫一婦之失所。恤典亦勿待回下擧行。其在一視之澤。不可異同。元恤典外。加給會付穀後。仍令守宰。慰諭民人事。自備局星火分付本道伯處。
정조 5년 · 강
副校理李鼎運上疏乞郡。批下該曹稟處。
정조 5년 · 강
命軍資正黃昇源。卽刻肅謝。
정조 5년 · 목
吏曹。以軍資正黃昇源過限未肅拜。啓請改差。敎以。此館職乎。銓郞乎。以違逋爲事。此亦國綱所在。此草記勿施。使之卽刻肅謝。如復遲滯。令該府拿問處之。
정조 5년 · 강
命時囚李胤馥議處。金敍九令道臣更査登聞後稟處。
정조 5년 · 목
義禁府啓言。泰安前郡守李胤馥原情。泛稱遲晩。請刑推得情。敎以。除刑推議處。又啓言。海南前縣監金敍九原情。一味漫漶。泛稱遲晩。所當請刑。而曾經侍從。請除刑推議處。敎以。不但濫載。不但晩裝。又不但種種冒禁。此等邑宰。尋常處之。來頭豈可戢他頑吏乎。然供辭或與査啓中諸囚之招。有相左處。則勒令經勘。殊非愼讞獄之意。令道臣。將此供更爲査問。具格登聞後稟處。
정조 5년 · 강
分遣承旨。詣 宗廟 景慕宮及受 香所。奉審摘奸。
정조 5년 · 목
東南關王廟告由祭。在明日也。
정조 5년 · 강
召見承旨李在學于㴠仁亭。
정조 5년 · 목
予曰。吳泰賢不爲付職之由。承旨其問之否。在學曰。家有犯染事。不得赴闕。故尙不付職云矣。予曰。吳泰賢來待於闕外乎。假注書趙興鎭曰。姑未入來矣。予曰。斯速催促。使之入來。而問入可也。興鎭承命出。回奏曰。問於泰賢。則身遭重制。尙未經窆。故出入闕中。惶悚云矣。予曰。如是則俄下傳敎。置之也。予曰。實官之不爲薦者幾人耶。知入。予曰。下位翰林。雖已修史。而石位未修史之前。則銓曹不得付職云。前例有之否。有防曰。未及知之矣。予曰。詳問館規也。
정조 5년 · 강
吏曹判書洪樂性疏陳病狀辭職。賜批。
정조 5년 · 목
批以。卿其勿辭。斯速開坐。
정조 5년 · 강
命吏曹殿最。當日磨勘。
정조 5년 · 목
敎曰。吏判批下。開坼在明。本曹貶坐。所係尤非他曹之比。且觀疏辭。可知其向差。雖或扶病赴衙。與行政有異。似不甚難。以此意申飭。如可强之。吏曹殿最。當日磨勘。
정조 5년 · 강
命御營都提調金尙喆總察。大將。右捕將李敬懋。兼察左捕將。
정조 5년 · 목
御將兼左捕將李昌運。以東廟獻官受香出去也。
정조 5년 · 강
召見承旨徐有防金尙集于㴠仁亭。開坼諸道殿最。
정조 5년 · 목
敎曰。吏兵房承旨持褒貶啓本入侍。予曰。今番陳賀時。洪守榮來參賀班事。分付畿營。使之催促上來。毋得如前遲滯事申飭。○京畿監司李亨逵啓本。利川府使洪秉德。猾鄕旣戢。浮謗姑恕。麻田郡守崔炅。疵政莫聞。曠務宜警。交河郡守洪載淵。治旣有力。訟宜致詳。陽城縣監朴知源。治固尙恬。事或未鍊。竝中。洪忠監司李崇祜啓本。槐山郡守李養采。理民如絲。失囚乃眚。丹陽郡守黃櫽。畬無冤稅。糴閉奸竇。德山縣監李惟稱。牒何不審。治固少疵。藍浦縣監權恢。山牒有疏。石戶無擾。唐律縣監安羽濟。勖哉剛核。允矣慤愼。新昌縣監趙時種。檢可知疏。心實願治。黃澗縣監金斗應。課農最勤。繩逋宜嚴。堤川縣監沈宗之。簿或襲謬。治能有條。延豊縣監朴師欽。秩已告滿。謗何有聞。木川縣監李德熙。剛雖濟柔。謹果鮮失。成歡察訪吳著。姑警損體。利仁察訪李範天。做須如說。竝中。成歡察訪吳著。點下。鎭岑縣監李再漢。醒日如醉。殘局難收。全義縣監朴玄源。知非利器。奈此弊局。竝下。予曰。非但考績詳明。文亦善撰矣。黃海監司趙尙鎭啓本。豊川府使李萬育。意雖勤勵。政奈衰懦。白川郡守金安默。分糶頗精。束薪宜嚴。竝中。予曰。昨年居最者。不問勤慢。仍置上等。實非考績之道矣。江原監司金憙啓本。歙谷縣令金道淳。邑雖最殘。治宜自勵。金化縣監宋達淵。恬簡有餘。通鍊不足。狼川縣監洪景游。政多蠲惠。報欠審愼。通川縣監任璛。醇慤可尙。振刷宜勉。祥雲察訪鄭徵最。益勉馬政。竝中。通川縣監任璛。點下。都事洪啓沃。年旣云耄。病亦難强。平康縣監李㻋。雖難綜密。何太闊疏。安峽縣監姜宜㷜。訟何少斷。事又多忘。竝下。全羅監司朴祐源啓本。礪山府使曺命喆。治郡有譽。護船不謹。寶城郡守閔百彬。旣能戢豪。宜勉束濕。益山郡守李東賓。政固無疵。執或欠精。龍潭縣令林夏喆。所貴謹約。差欠振刷。鎭安縣監李觀城。倘能約已。庶幾無過。竝中。鎭安縣監李觀城。點下。長城府使沈鋑。訟胡捧賂。病實妨務。古阜郡守金思儼。事多顚錯。害及驛卒。泰仁縣監洪樂顯。鄕奸舞權。邑子招謗。求禮縣監趙常翼。竹田胡鬻。木碑貽笑。景陽察訪劉度興。難責弊郵。竝下。慶尙監司李文源啓本。都事車大修。職雖云漫。曠何其久。慶州府尹李鎭翼。病旣妨務。弊實由曠。星州牧使李廷恢。檢何輕遽。治固鍊達。靑松府使李世奭。莫曰閒僻。奈欠剖決。咸安郡守呂萬永。初欠察奸。方銳圖治。南海縣監張翼大。謹勤可尙。手生姑恕。開寧縣監金載泰。治理旣明。獄報稍忽。奉化縣監吳泰魯。求治固勤。束濕稍弛。山淸縣監鄭來鼎。實績方著。微飭何巽。新寧縣監趙器鎭。已懋實政。宜勉少柔。靈山縣監宋準明。已勤字小。稍欠束下。金泉察訪孟至大。微謗宜恕。召材察訪李行元。事或可警。竝中。興海郡守郭貞垕。浦氓懷怨。官貿貽弊。豊基郡守崔夢嵒。初政漸紊。徵布有怨。陝川郡守李顯發。其奈衰病。害歸民邑。長水察訪金彥國。盍愼馬政。黃山察訪趙錫穆。質實可尙。竝下。平安監司金華鎭啓本。鐵山府使田光說。簽伍無怨。備聽招謗。中。雲山郡守安策。糶政可悶。謗言胡多。昌城縣監李東植。校猾吏奸。倉貿斂怨。竝下。咸鏡監司鄭元始啓本。穩城府使金漢謙。治有氣刀。謗多糶糴。利城縣監金健修。志在圖報。謗何及聞。高山察訪金復元。益察郵弊。竝中。富寧府使李漢明。聽斷何疏。昏懦之故。定平府使李顯益。七事全昧。百里難責。竝下。
정조 5년 · 목
敎曰。觀此海伯褒貶啓本。許多守令書等第者。未滿十數。再考或無殊績。則雖不更書等第。大體疏略甚矣。勿論三年六年窠。一考之後。豈無或勤或怠之可言乎。似因襲謬之致。本道伯姑不施警。嗣後諸道監司。苟如海伯事。則別樣處分。斷不可已。以此意預爲下諭諸道。使之惕念擧行。亦以此意。一體嚴飭諸道兵水使處。謄諸該房故事。開坼時。承旨考察論罪事。知悉。
정조 5년 · 강
命彥陽縣監金鳳顯。爲先改差。拿問處之。
정조 5년 · 목
因慶尙道啓本。彥陽縣監貶題。敎以。勤恪意或堪任。積勞不翅幾年。當初差除。實期殊績。而近年貶目繡啓。皆稱損體。可謂不勝任。此等之類。須有警飭之政。可責來效。彥陽縣監金鳳顯。爲先改差。拿問處之。
정조 5년 · 목
因四道參軍貶題。敎以。松政在在解弛。四山童濯。日甚一日。雖以日前摘奸時現發者言之。松則不禁。弊反非細。大抵監役之爲參軍。屬之營門。法意何如。而該營大將。曾不察飭。所謂參軍或松牌。革之少無所妨。至於等第之書上。太不襯似。豈欲掩已過之意乎。四山參軍。竝已點下。該曹自當中考施行磨勘。大將不可無警。而猶是與都提擧同議之事。姑且安徐。更觀前頭。當有別般考勤慢之政。預令知悉。
정조 5년 · 강
命統制使具明謙。平安兵使申大謙。越俸五等。
정조 5년 · 목
敎曰。不考則已。名以考績。所謂等第之書中書下者。如非臨爪。率是無勢之類。昨年以此業有飭敎。則外閫奉行朝令之道。安敢如是慢忽。統制使具明謙。平安兵使申大謙。爲列閫之最者。一竝姑先越俸五等。秋冬褒貶。則勿論已勘未勘。邊將毋敢不書等第。亦無敢工於溫涼事。自兵曹各別嚴飭。
정조 5년 · 강
召見承旨徐有防。直提學沈念祖鄭志儉于㴠仁亭。
정조 5년 · 목
予曰。講義明當修納耶。念祖曰然矣。予曰。一直提學常好讀易云。能知易理否。仍親授啓蒙輯箋曰。書以命除也。予曰。此心經。卽先正李滉之舊物。極甚可貴矣。推給其子孫何如。念祖曰。卽一奇玩。留置內閣宜矣。予曰。先正奉祀孫誰也。有防曰。前郡守李龜應矣。予曰。 肅廟朝進講左傳。留在爛簡中。此則欲奉安於 奉謨堂矣。志儉曰。事係尊敬。以爲奉安宜矣。予曰。大抵書跡。與他有異。至今尙傳。實爲可貴矣。志儉曰。古稱畵傳五百年。書傳千年。良以此也。予曰。奉朝賀入侍。予曰。續綱日[目:I-BOOK]一次釐櫛好矣。奉朝賀徐命膺曰。臣家亦有一秩。故方考正矣。予曰。人物考及樂章。何以刪正乎。命膺曰。先定目錄。然後可以釐正。樂章則以國朝詩樂。定名爲好矣。予曰。無妨矣。大抵禮樂刑政。儀章文物。自是有國之重典。而卽令增古刪今。備成一統。以爲時王之制好矣。今觀文獻備考。率多闕略。輿地勝覽中。添附海東邑誌。印出十餘部。分置各司。亦甚宜矣。命膺曰。聖敎誠好矣。予曰。典章屬於禮。樂刑歸於政乎。念祖曰。似然矣。予曰。五禮儀屬於何部乎。志儉曰。當屬於禮矣。予曰。樂章可以分撰乎。命膺曰。古亦有分撰之例矣。予曰。速撰則易致疏漏。必須盡意撰出。合成一部。以作我朝典章。良不美哉。命膺曰。依 大明會典例。以爲編出宜矣。予曰。樂屬於何部乎。念祖曰。當屬於禮矣。予曰。人物考。似難添入矣。念祖曰。別成一部宜矣。予曰。地理屬於地部乎。命膺曰。錄其土產。則地理自當入錄矣。予曰。大典當全數合部。而至於續大典。雖是近來撰出之文。朝家多用此典。何以添錄乎。命膺曰。當懸註載錄矣。予曰。册名何以決定乎。命膺曰。以六典大成。定名爲宜矣。予曰。卿見此心經乎。命膺曰。曾見載錄跋文。則先正。以白紙三束換來者也。今見此册可貴。予曰。卿之博古。誠嘉歎矣。此册欲給先正子孫。以爲永傳之地。未知何如。命膺曰。卽一珍覽。置于內閣宜矣。予曰。然則造櫃深藏也。予曰。閣臣參班事。業欲下詢而未果。凡於殿座時。大提學旣參東班。閣提學當參何班乎。有防曰。當參於東班矣。予曰。直提學以下。亦參於何班乎。有防曰。與承旨竝班行禮矣。
정조 5년 · 강
命內閣提學陳賀朝參等班。幷參東班。
정조 5년 · 목
敎曰。古之龍圖天章之職。居則侍中。行則從駕。所以備顧問掌詞命也。閣臣何異此。然班儀迄無定制。大提學雖非實職。旣參東班。內閣提學之無實職者。宜無異同。本閣依此知悉。此後如陳賀朝參等班。幷參東班。動駕時陪班。近始成式。至若殿座時。無座次圖之後。事面自多苟艱。御殿御門時。直提學以下閣臣。分班相向。位與承旨異。行在後事。一體知悉。
정조 5년 · 강
命直閣以下。與直提學合班上殿。
정조 5년 · 목
直提學沈念祖啓言。城內擧動時。直閣以下。以侍臣進參。故與直提學班次各異。而駕到所。或有殿座之事。則直閣以下。不得依他侍臣例落後。當與直提學合班上殿。而不可不經稟。故敢達矣。從之。○承旨徐有防啓言。朝常參陳賀時。直提學以下。與承旨一體先拜。而至於殿試唱榜等時。直閣待敎。當就侍臣之班。行侍臣拜禮。似不得與直提學同爲先拜。如是擧行。恐合事宜矣。從之。
정조 5년 · 강
命罪人大燮具格牢囚。該縣監拿囚東間。
정조 5년 · 목
敎曰。觀此濟州牧使狀聞。罪人大燮。假稱行商。遍行島中。締結商賈。蹤跡閃倏云。噫。此天地不改。則一部明義之書。賴亦不泯。而以大燮之至凶極惡。戴頭假息。已是失刑之大者。今反跳踉至此。蓋大燮之家住接者。相範及興文龍輝也。伊時雖因誅死之甚多。渠獲至今漏網。而今日域中。若有一分不絕之大義。豈有是哉。且聞種種闕點。出入無常云爾。則亦將嘯聚越海。而莫之禁乎。大燮從當下敎。爲先令牧使。具格牢囚。以待處分。該縣監事。無異故失。安置罪人之任其行止。古所未聞之事。此等罪犯。豈可罷黜而止也。亦令該府。刻期拿來。嚴囚東間後草記。
정조 5년 · 강
命旌義縣監。各別擇擬。
정조 5년 · 목
敎曰。旌義縣監。卽令該曹口傳差出。而毋論文武。以綱明人各別擇擬。當日辭朝。
정조 5년 · 목
囚濬川司褒貶啓本。敎以。近年疏濬之政。全不留意。向日潦雨。川邊家舍之多致頹壓。莫非此故。至於今年。雨水過多。積沙塡溝。尤當十分惕念處。都廳等已往不勤之罪。姑且寬恕。此後另加修擧。俾無更犯之弊。
정조 5년 · 강
命牧使金蓍耉。弓子一張賜給。
정조 5년 · 목
敎曰。此等事。莫非前後牧使不戢之罪。而時牧使不徒禁飭。至有摘發狀聞之擧。不可無嘉獎之道。牧使金蓍耉。弓子一張賜給。
정조 5년 · 목
予曰。吏判事。誠極怪訝。夜下飭敎。何等丁寧。而乃以任玉擬入。其可成說乎。有防曰。臣於昨夜。見其擬望。亦爲訝惑矣。予命編修官張顯慶曰。旌義縣監。如不各別擇擬。則當以吏曹郞差送。以此分付。予命顯慶曰。汝往實錄廳。今日仕進堂郞摘奸以來。未印出者爲幾板。及今日所印出爲幾板亦爲知來。畢役後儀軌持來也。予命鄭東浚進前。予曰。今番講義。別無顯愈於前者所撰。而大體則較之初頭。生者漸熟。晦處漸明。卞破條釋。亦多可觀。予甚爲喜。槪以才分言之。則長於詞律。而不足於經學矣。有防曰。前待敎之才。以製述觀之。則詞華穎發。可謂出類。而至於經義。則頗有不足之歎。兼備之才。有如是不易矣。予曰。近日以來。連見湖南關西道臣狀本。則湖南反以旱乾爲災。關西亦以水害。設行禜祭云。同是一天之下。則旱澇之不均。何至若是耶。有防曰。西南水旱。若是不均。今年年事。誠甚悶慮矣。
정조 5년 · 강
召見承旨金尙集。藥院提調鄭民始于㴠仁亭。
정조 5년 · 목
予命尙集。讀奏全羅監司狀啓。予曰。近來隄防。雖曰不嚴。寧有如許道理乎。極用駭痛矣。民始曰。永綬之縱其永命。交通逆妻。論其負犯。實難容貸。且不能檢飭凶孼。以致大燮之恣意行商。此等牧守。若不嚴懲。有關後弊。拿問勘律宜矣。予曰。禁府都事入侍事分付。禁府都事金思善進伏。予曰。金永綬之罪犯要語。當謄出以下。該府堂上先爲開坐。罪人卽令拿囚事分付。予曰。刑曹判書入侍。刑曹判書金魯鎭進伏。予曰。金永命之交通逆孼。罪係深重。自卿曹卽爲發捕。嚴問取服以入。予曰。政事望筒催促。予曰。旣有飭敎。則政望固當擇擬。而以資淺年滿人擬入。若不拔例注擬。則當以銓官。特除濟州牧使。惕念擧行事分付。銓官之侍下與否知入。假注書趙衍德承命出。回奏曰吏曹參判。方七十侍下云矣。
정조 5년 · 강
以李羽晉爲旌義縣監。口傳也。
정조 5년 · 목
敎曰。吏判之意。殊甚未曉。雖無各別擇差之敎。固當勿拘前例。必擬可堪之人。而況因本牧狀聞。有別般傳敎。則今此所擬三人。果皆一分近似乎。且無論人之能否資歷。又可謂擇差乎。吏判事。姑不欲畢說。原望筒勿施。第令更爲擬入。
정조 5년 · 강
命濟州前牧使金永綬拿問取服。俸供以聞。牧使金蓍龜[耉:I-PERSON]拿處。大靜縣監羅潤祿。濟州判官黃鱗采。遞付京職。
정조 5년 · 목
敎曰。觀此完伯狀啓。事屬秘密。雖不詳敎。其中一件事。不可不嚴覈得情。干犯情節之至爲叵測。渠以牧使。旣管一島。而行此胸臆。如是現發之後。尋常勘繩。來頭之弊。豈可勝言。狀啓中此段要語謄下。前牧使金永綬。卽爲拿來嚴囚。發問目嚴問取服。捧草供以聞。又敎曰。以今道伯狀啓觀之。島中罪人事。極屬驚駭。而昨日牧使狀啓。三罪人事。不但全沒事實。他罪人許多凶悖之事。亦不登聞。營校探察島中之際。牧使豈有不知之理。然則牧使之狀啓。必出於要掩後時之罪。妄生先發之計者也。可罪不可賞。賞典傳敎爻周。大體不職之責。實所難免。濟州牧使金著龜[耉:I-PERSON]。爲先拿問處之。近來耽羅三邑守令之不擇。莫有甚焉。大靜縣監羅潤祿。濟州判官黃鱗采。竝遞付京職。牧使有闕之代。勿拘資格。各別擇擬。兩守令亦令拔例擇擬。
정조 5년 · 강
遞同義禁李鎭衡尹坊。以洪秀輔李★(土+甲)代之。
정조 5년 · 목
敎曰。同義禁李鎭衡。聞有實恙云許遞。前望單子入之。又敎曰。同義禁尹坊。方在昌德宮直所。許遞。新除授堂上。待下批牌招。先開坐後謝恩。
정조 5년 · 목
以李養鼎爲濟州牧使。李亮載爲大靜縣監。柳鎭淑爲濟州判官。茂林君塘爲都總管。李邦鵬爲全羅右水使。
정조 5년 · 강
罷吏曹參判金夏材職。
정조 5년 · 목
敎曰。以政望事。朝有飭敎。參判獨不聞知乎。使之勿拘資格。則乃以歷淺資卑之禁軍。將欲擬牧使。使之拔例擇擬。則又以同道他道原在鄕人。必擬縣監。甚至朴宗彥之癃衰。而亦置首擬。銓官旨意。尤莫曉其何居也。吏曹參判金夏材。爲先罷職。下義禁府推考。
정조 5년 · 강
命次對明日來會。榻敎也。
정조 5년 · 강
命新除授濟州牧使旌義縣監。給馬發送。榻敎也。
정조 5년 · 강
給海州府渰漂戶恤典。
정조 5년 · 목
黃海監司趙尙鎭。以海州府民戶漂壓。人命渰死馳啓。敎以。渰死民人。另施恤典。漂沒民戶。亦卽顧助結構之意。嚴飭知委事回諭。
정조 5년 · 강
命寶城大同臭載。査覈以聞。
정조 5년 · 목
京畿監司李亨逵。以寶城郡大同船致敗於通津境馳啓。敎以。卿新到之後。初當臭載査事。除尋常着念。必覈情實以聞事回諭。
정조 5년 · 강
命通津府使。當日還官。
정조 5년 · 목
敎曰。方當空官。有稅船致敗之事。通津府使。使之當日還官。
정조 5년 · 강
拿處假注書趙衍德。
정조 5년 · 목
敎曰。注書拿處。
정조 5년 · 강
差下濟州御史朴天衡。
정조 5년 · 목
領議政徐命善啓言。伏見湖南伯啓本。耽羅事萬萬驚心。按査之擧。一時爲急。不可不別遣繡衣。而巡撫試才。自是應行之例。前應敎朴天衡。濟州巡撫按査試才御史差下。請不多日內辭朝。從之。
정조 5년 · 강
命湖西作隊船。定式擧行。
정조 5년 · 목
領議政徐命善啓言。前因洪忠道暗行御史李鼎運別單。作隊船便否。令道臣商量啓聞矣。卽見洪忠監司李崇祜狀啓。則列邑事情。爛慢同歸。自明年定式施行便宜。而船人情願。參以各邑事實。別成節目。上送該廳。以爲約束事。令廟堂稟處爲請矣。列邑之意。旣皆樂從。湖西轉漕。自此幸甚。至於節目。性在本道往復該廳。爛費消詳。劃定成式。請以此分付。趁速擧行。從之。
정조 5년 · 강
許施湖西留庫穀加分之請。
정조 5년 · 목
領議政徐命善啓言。卽見洪忠監司李崇祜狀啓。則前請五千石盡分。而今番雨水。堤堰潰決處。補築之糧。代播之種。不可不排分。留庫中各樣穀七千石。更許加分事。請令廟堂稟旨分付矣。旣以各邑事情。若是加請。請依狀請許施。從之。
정조 5년 · 강
命雙樹軍餉除耗改色。
정조 5년 · 목
領議政徐命善啓言。卽見洪忠監司李崇祜報辭。則雙樹山城軍餉米太。吏輩每當糶糴。以錢斂散。故穀物轉益陳舊。如欲絕奸竇。則莫如陳穀。而如例分給。取耗捧納。便同白徵。陳米太特許改色爲請矣。城餉之釐正。乃是不可已之擧。民情之不願取耗。其勢固然。請依所報除耗改色。從之。
정조 5년 · 강
命殷山等邑漂壓戶。自本道給米賙救。
정조 5년 · 목
領議政徐命善啓言。卽見平安監司金華鎭狀啓。則殷山縣民家。漂失二戶。頹壓六十戶。价川郡民家。漂失三十戶。江東縣民家。漂失十七戶。頹壓一百四戶。成川府民家。漂失六十七戶。頹壓三十五戶。不可無優恤。令廟堂稟旨分付爲請矣。前後被災民人。旣停當年之還。更施優恤之典。有非在下授例而仰請者。此則自本道。覓給米穀空石等物。以爲目下賙救。其他奠居之方。另加顧念。及時安接事。請分付。從之。
정조 5년 · 강
推平安監司金華鎭。
정조 5년 · 목
領議政徐命善啓言。平安監司金華鎭狀啓。以鐵山等邑渰死八名。囕死二名恤典。請令廟堂稟處矣。恤典。令該曹擧行。而他道。則皆請該曹稟處。而本道尙遵謬規。請平安監司金華鎭推考。從之。
정조 5년 · 목
予曰。捕廳草供。催促持來。假注書趙衍德承命出持入。予命在學讀訖。予曰。供辭中所謂尹哥。乙亥年本無出配濟州之事。詳考徒流案。更爲盤問。而明値陳賀。以再明詳覈以聞事分付。予曰。實錄校正堂郞。以明日來待事分付。予曰。明日陳賀。便是初行之禮。房主監察。以東西班來參事申飭。
정조 5년 · 강
命右議政李徽之免相。
정조 5년 · 목
敎曰。固知其言未達意。且此大臣秉執之牢確。予所稔知。惟此云云之說。豈有他哉。然處具瞻之地。有董飭之責。而有稽之例。曰以無例。從又轉出設鞫之說者。首尾能無矛盾之嫌乎。雖以敬禮之意。姑不索言。而大義所在。關係若何。右議政李徽之免相。又敎曰。前右相朝筵擧措。予實惜之。處分之止於勉副者。或欠敬禮。恐歸過差故耳。筵話之未達本意。予非不知。予則以爲勿論達與不達。然疑之說。出自鼎席。予所以回顧惝怳。莫曉其故者也。目今朝象。無一可恃。惟其鎭囂俗振頹風之責。專恃大臣。而至於昨今事。奚特有關風俗而已。從此天下之萬世大防。將有隳壞之漸。予之所深懼者。實在於義理之頭腦。大臣之所持難者。反在於格例之枝裔。予又重爲之惜之也。不審大臣之意。何所居而何所執也。大僚然矣。具僚何言。自今以往。凡係按査聲討之事。自上獨皆出意見。替行有司乎。
정조 5년 · 강
惠慶宮誕辰錢木。命依丁酉年例入之事分付。飭金吾諸堂引義。
정조 5년 · 목
敎曰。金吾諸堂。或以臺臣所懷。爲引義之端。此則大不然。原傳敎中。無南間二字。則本府擧行。不可不如許。臺臣之言。特因未諳事實之致。判義禁以下。毋或以此引義事。政院申飭。
정조 5년 · 강
大司諫李敬玉陳疏乞遞。仍討諸罪人。賜批。
정조 5년 · 목
疏略曰。臣犬馬之齒。已過六旬。蒲柳之質。奄成篤老。雖間司漫職。固雖堪承。而況諫長重任乎。伏乞亟遞臣職焉。噫。鄭妻之妖凶。而視息如故。龜柱之臣慝。而首領尙保。古今寧有是理。至於國榮之罪惡。罄竹難盡。而臥死牖下。顯戮未加。刑政之失。豈有大於此者乎。其叔樂鈍。嗜利無恥。逞臆自恣。負國恩而溪壑難充。倚侄勢而鷹犬是布。論以王章。決不可偃便田里也。噫。人心陷溺。世變層生。至有德相而極矣。假借山林之名。締結權奸之勢。聲氣相應而惟國榮是聽。內外交煽而惟國榮是從。甚至於四字凶言。相與受授。晏然書呈。渠之負國家。一何至此。惟彼煥億。乃德相之侄。而賣叔賭利。卽國榮之謀卒。而附賊肆凶。紹介居中。動靜相報。又其袖疏往來。人皆傳說。則實與兩賊。一而二。二而一也。伏願三司之請。一一允從。以洩臣民之憤焉。批以。已喩。爾其勿辭察職。
정조 5년 · 강
獻納金翊休陳疏乞遞。仍討諸罪人。賜批。
정조 5년 · 목
疏略曰。臣狗馬之疾。當暑闖發。欲起自仆。無計自力。一味虛縻。義分都虧。伏枕惶隕。如添一病。俯垂諒察。特賜鐫免。臣祈免不暇。而憂憤所激。敢此附陳焉。罪人犬燮之窮凶。固不可生置地上。而當初減死之命。出於常法之外。今以濟牧狀聞觀之。渠以戴頭之鬼。闕點而恣意。出沒行商。締結賈豎。其爲憤痛。容有極哉。亟令王府拿來。究問得情夬。正王法。斷不可已也。噫。鄭妻之元惡。龜柱之大憝。合辭多年。靳允至此。其將國不國人不人。而至若國榮。逆浮莾操。而顯戮未加。臥斃牖下。德相罪甚仁弘。而公法莫伸。偃息畿旬。前後臺臣之請。可見懲討之不容少緩。特降允許之命焉。批以。已諭。爾其勿辭察職。
정조 5년 · 강
別兼春秋徐龍輔鄭東浚金載瓚李集斗。口傳單付。命別兼春秋。幷待開門。牌招入直。
정조 5년 · 강
以李亨默爲濟州判官。口傳也。
정조 5년 · 강
命時囚金夏材趙衍德。分揀。
정조 5년 · 목
敎曰。時囚罪人金夏材。分揀放送。○因假注書望筒。敎以。飭已行。此望筒勿施。趙衍德分揀放送。仍察廳任。
정조 5년 · 강
有政。吏曹參議趙時偉。兵曹參議兪恒柱進。
정조 5년 · 목
以鄭昌順爲刑曹參判。李燁爲康翎縣監。李彥愼爲彥陽縣監。判中樞府事李徽之單付。
정조 5년 · 강
命李萬樞。更爲盤覈取招。
정조 5년 · 목
左右捕廳啓言。罪人李寬寶。卽爲發捕矣。李寬寶本名光復。而時在濟州云。故渠之同生兄必復及同商人李萬樞捉來取招。草供捧入。光復發捕一節。何以爲之。敎以。觀此草供。萬樞之招。可謂半吞半吐。更加嚴問。若不直招。又卽施威。期於吐實。光復與洪哥切親之狀。渠亦不牢諱。端緖不但已露。況於渠招。以爲與名不知尹哥。相親往來云。而取考徒流案。所謂尹哥。卽東淵之子範中。昌鼎之孫範聖也。此外元無他尹哥。則大燮光復輩之又與尹哥締結。明若觀火。亦以此辭嚴問取服。大燮輩通間情節。綢繆蹤跡。一一更爲盤覈取招。卿等持草供。門限前來待。光復跟捕。更待結末也。
정조 5년 · 강
詣明政殿月臺。親上致詞禮物。
정조 5년 · 목
具遠遊冠絳紗袍。乘輿出賓陽門。詣明政殿月臺降輿。就版位行再拜禮。代致詞官。宣讀致詞訖。承文院官員。捧致詞函。跪授承旨徐有防。有防跪進。濟用監官員。捧禮物函。跪授有防。有防跪進。仍捧入殿內。跪授內侍訖。還詣版位。行再拜禮訖。乘輿。入賓陽門還內。
정조 5년 · 강
召見承旨金文淳。校正郞廳黃昇源于㴠仁亭。